钦定古今图书集成/方舆汇编/职方典/第1504卷 > 《禄劝州陈州守建学记》严谨
## 钦定古今图书集成/方舆汇编/职方典/第1504卷 > 《禄劝州陈州守建学记》严谨

滇之西南为武定府，附郭者为和曲州，距府治廿里。
禄劝州为武定凤酋地。隆庆己巳年，凤酋叛逆，始征
剿，设流官，建学于府治，两州弟子员总附焉，而禄劝
之列青衿者仅数人。盖禄劝汉人少，彝人多，民之距
州治有数百里者。文章礼乐，衣冠俎豆，毕世不见，以
故俗尚缁衣黄冠，师巫不业儒。楚之陈君莅兹土，乃
曰：“儒者之道，西荡河源，东瞻海漘，北动幽岸，南曜朱
垠，何独于禄劝缺然一意以教化蛮彝为己任？”议建文庙为他治，取慧颖子弟充而肄业，日以胸中经术
与为讲习，始难之而卒成之。公以闻于学使者，学使
者以闻直指，直指具请于上，禄劝士民求为文以记
之。余虽新附词林，然谊属邻治，不敢辞，为之《记》曰：“县
㝢外内，无不可以文教，无不可以礼治也。”彼彝人虽
魋结乎望，冠裳而佩玉，且畏且敬，羡也。虽无礼，义同
禽兽，行见中国父子、君臣、夫妇整齐约束，以为烦重
难行，而不以为非，其天性存焉也。古圣神代生中土，
树之艺极，播之风猷，相濡而化，遂云齐、鲁之于文学
其天性。而荆、楚、吴、越则彝之。迄今数千年下，上三吴
名隽甲于薄海，南暨三楚，东暨瓯越，文章俊乂，接踵
流英，卓跞侪伍者，不可胜道，岂非文教礼治之大，滔
天为涤荡，大地为辉映乎？即有封豕猰，仍其犬羊
之习，而未即耀于光明，亦司世教者之不广也。今夫
夜郎，靡莫卭《莋隽》，昆明冉駹白马，皆氐类也。天子德
宾威休，为之建学明伦，亦既蒸蒸蔚起，秀异武定，剿
叛设流，数十年耳。服仲尼之教而游胶庠者百馀人，
士亦有敻出者。禄劝未有宫墙，抑《九种》之不可训诲
耶？抑姑置之耶？陈君蹙然负疚，汲汲于学宫之建，有
以哉？嗟乎！中原多故，上官所以绳有司，有司所以自
励者，率曰“训练修备”耳。有以化民成俗为言者，辄委
之为尘饭土羹，迂阔而唾之。公则以为训练修备，卫
民也。然而办此者，率浚民以遂之。且急则治标叛寇
往来之区，治莫先此四者；缓则治本禄劝。幸无事彝
人供赋税，而窜居崖谷，兼有悍彝未辑，相攻击报复
不休，总繇不辨彝伦、不识礼义以至此。如阿歹、那备
辈，令其子习《诗》《书》，假以宽政，使入泮宫，有司加礼，彼
岂有狡心？吾知其必安乐土。趋揖让，磨牙走险之事，
不戒而戢；急公赴上之义，以渐而开。不必如今之能
吏弥缝补塞，而四事亦以次举。吁！开荒徼而辟榛芜，
启堂奥“以延冠伦，魁能诡貌殊音之士，使习冠裳而
循秩序，隐隐跃跃，兴起于中国圣人之教。夫圣人之
教，与天无极，公侯之德，亦与之俱矣。”公讳所养，楚之
长沙人。